**UUDET FIATIN MOOTTORIT**

Viime syksynä tuli markkinoille Fiatin uudet Multijet 2-moottorit, joissa on käytetty Ad-Blue tekniikkaa.

Moottorit täyttävät 1.9.2019 voimaan tulleen Euro 6d-normin. Moottoreiden merkintä on 6d-TEMP.

Päätin vaihtaa nykyisen matkailuautoni tähän uuteen, sillä tänä vuonna tulee kuluneeksi 30-vuotta harrastuksen aloittamisesta. Lisäksi jäin eläkkeelle ja halusin uuden auton rekisteriin vuosikymmenen alusta.

Vanhojen tottumusten perusteella tilasin autoon myös Webaston.

Yksityiskohtia tutkittuani selvisi, että näiden uusien moottoreiden esilämmittäminen talvikelissä ei ole suotavaa. Moottorinohjausjärjestelmä ei salli poikkeavia lämpötilatietoja ja aiheuttaa häiriöilmoituksen. Useiden häiriöilmoitusten jälkeen moottori voi mennä vikatilaan.

Tämä on uusi asia myös matkailuautojen myyjille, eikä asiasta ole tarkempaa tietoa edes Fiatin uudella maahantuojalla eikä Kahalla, joka tuo Webastoja maahan.

Selvittelin asiaa myös muutamilta Caravan-kauppiailta sekä Fiatin merkkihuolloista. Kenelläkään ei ole kokemuksia asiasta. Todetaan vain, että häiriöilmoituksia on tullut.

Löysin netistä yhden insinöörityön, joka asiasta kiinnostuneen kannattaa lukea. ”Järjestelmä Euro6-moottoreiden esilämmittämiseksi, Miika Puolitaival, 2018”. Työ on tehty Kahalle, joten asiaan voi tulla korjauksia tulevaisuudessa.

Näin ollen uuden autoni varustelua hoitava liike asentaa kyllä Webaston, mutta se lämmittää vain lämmityslaitteen kennoa ja auton ohjaamoa.

Tähän on tyytyminen toistaiseksi.

Tilanne on sama lohkolämmittimellä ja Alden lämmönsiirtimellä. Defa ei ole ainakaan vielä kehitellyt esim. öljypohjan alle asennettavaa säteilylämmitintä. Lisäksi sähkökäyttöinen lämmitin tuo omat vaatimuksensa sähkön saannista.

Tietysti auton ilmalämmitystä voi harkita myös moottoritilaan sopivilla kanavoinneilla ja sulkujärjestelyillä.

70-luvulla autoihin ei vielä löytynyt näitä esilämmittimiä. Muistan yhden appiukkoni käyttämän konstin. Oli todella kova pakkanen (-35\*C) ja Opel oli ollut useamman päivän käyttämättömänä pakkasessa. Farmari Recordissa oli hyvät tilat vaikka klapikuormalle.

Äijä veisteli klapeja aikansa ja teki hienosti nuotion moottorin alle. Konepeiton päälle maahan asti ulottuvia peittoja. Piti sopivasti vahtia ja n. puolen tunnin päästä pisti koneen käyntiin. Liian pitkä lämmittäminen olisi kostautunut sähköpuolen ongelmina.

Esa Hytti